b'\n_START_ARTICLE_\nKromosom Y\n_START_PARAGRAPH_\nKromosom Y je eden od spolnih kromosomov pri sesalcih. Telesne celice samcev imajo tako en kromosom X in en kromosom Y, telesne celice samic ne vsebujejo kromosoma Y. Gamete (spolne celice) samcev vsebujejo X ali Y (in tako odlo\xc4\x8dajo o spolu potomca).\n_START_SECTION_\n\xc4\x8clove\xc5\xa1ki kromosom Y\n_START_PARAGRAPH_\nPri ljudeh je kromosom Y sestavljen iz okoli 58 milijonov baznih parov, ki so osnovni gradniki DNK. To pomeni, da predstavlja okoli 2\xc2\xa0% celotne DNK v celici mo\xc5\xa1kega osebka. Na njem se nahaja 86 genov, ki pa nosijo zapis le za 23 razli\xc4\x8dnih beljakovin. Lastnosti, ki se dedujejo s kromosomom Y, torej le po mo\xc5\xa1kem predniku, se imenujejo holandri\xc4\x8dne lastnosti._NEWLINE_Genska rekombinacija med kromosomoma X in Y ni mogo\xc4\x8da, razen v majhnih predelih na psevdoavtosomnih regijah na telomerah teh kromosomov, kar pa predstavlja le okoli 5\xc2\xa0% dol\xc5\xbeine kromosoma. Ve\xc4\x8dinski del kromosoma Y, ki ni zmo\xc5\xbeen rekombinacije, se imenuje nerekombinirajo\xc4\x8da regija kromosoma Y (NRY). Za ugotavljanje o\xc4\x8detovska se gledajo polimorfizmi posameznih nukleotidov v regiji NRY.'